Projekts

LATVIJAS REPUBLIKAS MINISTRU KABINETS

2019.gada \_\_\_.\_\_\_\_\_\_\_ Noteikumi Nr.

Rīgā (prot. Nr. .§)

**Pasažieru komercpārvadājumu ar taksometru un vieglo automobili tīmekļvietņu vai mobilo lietotņu pakalpojuma sniedzēju reģistrācijas noteikumi**

Izdoti saskaņā ar

Autopārvadājumu likuma

35.2 panta septīto daļu

**I. Vispārīgie jautājumi**

1. Noteikumi nosaka:
	1. kārtību tīmekļvietnes vai mobilās lietotnes pakalpojuma sniedzēja (turpmāk - pakalpojuma sniedzējs) reģistrācijai, reģistrācijas anulēšanai un tīmekļvietnes vai mobilās lietotnes bloķēšanai;
	2. tīmekļvietnes vai mobilās lietotnes funkcionalitāti un tajā norādāmo informāciju;
	3. pakalpojuma sniedzēja darbības uzraudzības kārtību;
	4. informācijas apjomu un kārtību, kādā pakalpojuma sniedzējs sniedz informāciju Valsts ieņēmumu dienestam (turpmāk – VID).
2. Pakalpojuma sniedzēja reģistrāciju Autopārvadātāju informatīvajā datu bāzē, reģistrācijas anulēšanu, lēmumu pieņemšanu par tīmekļvietnes vai mobilās lietotnes bloķēšanu Latvijas teritorijā un Autopārvadātāju informatīvajā datu bāzē iekļautās informācijas aktualizēšanu veic valsts sabiedrība ar ierobežotu atbildību “Autotransporta direkcija” (turpmāk – Autotransporta direkcija).

**II. Tīmekļvietnes vai mobilās lietotnes pakalpojuma sniedzēja reģistrācija**

1. Lai reģistrētu tīmekļvietni vai mobilo lietotni, pakalpojuma sniedzējs iesniedz Autotransporta direkcijā:
	1. iesniegumu, kurā norāda pakalpojuma sniedzēja nosaukumu, juridisko adresi, reģistrācijas numuru, elektroniskā pasta adresi, tīmekļvietnes adresi vai mobilās lietotnes nosaukumu, izmantoto datu centru vai datu izvietošanas pakalpojuma sniedzēju un to glabāšanas vietu, kā arī datu par Latvijas teritorijā tīmekļvietnē vai mobilajā lietotnē piedāvātajiem, pārvadātāja atteiktajiem un veiktajiem pasažieru komercpārvadājumiem, autovadītājiem un autotransporta līdzekļiem, glabāšanas un apstrādes vietu;
	2. tīmekļvietnes vai mobilās lietotnes izstrādātāja pārstāvības tiesības apliecinošu dokumentu, ja pakalpojumu sniedzējs nav tīmekļvietnes vai mobilās lietotnes izstrādātājs;
	3. citā Eiropas Savienības dalībvalstī reģistrētai tīmekļvietnei vai mobilajai lietotnei komersants iesniedz ārvalsts komercdarbību reģistrējošas institūcijas izsniegtu komersanta reģistrācijas apliecības kopiju, kas apliecina, ka pakalpojuma sniedzējs ir reģistrēts attiecīgās valsts normatīvajos aktos noteiktajā kārtībā;
	4. šo noteikumu III.nodaļā noteiktās tīmekļvietnes vai mobilās lietotnes funkcionalitātes un norādāmās informācija apraksts.
2. Autotransporta direkcija Latvijas Republikas Uzņēmumu reģistra komercreģistrā, Patērētāju tiesību aizsardzības centrā, VID pārliecinās par pakalpojuma sniedzēja atbilstību Autopārvadājumu likuma 35.2 panta pirmajā daļā noteiktajām pakalpojuma sniedzēja reģistrācijas prasībām.
3. Ja pakalpojuma sniedzējs atbilst noteiktajām reģistrācijas prasībām, Autotransporta direkcija trīsdesmit dienu laikā reģistrē pakalpojuma sniedzēju, publicējot pakalpojumu sniedzēja nosaukumu, juridisko adresi, reģistrācijas numuru, tīmekļvietnes adresi vai mobilās lietotnes nosaukumu, reģistrācijas datumu Autopārvadātāju informatīvajā datu bāzē, vienlaikus nosūtot informāciju pakalpojuma sniedzējam uz iesniegumā norādīto elektroniskā pasta adresi.
4. Ja pakalpojuma sniedzējs neatbilst noteiktajām reģistrācijas prasībām, kā arī ja tīmekļvietne vai mobilā lietotne ir cita tīmekļvietnes vai mobilās lietotnes pakalpojuma sniedzēja pārstāvēta vai izstrādāta un šis tīmekļvietnes vai mobilās lietotnes pakalpojuma sniedzējs ir reģistrēts Autopārvadātāju informatīvajā datu bāzē, Autotransporta direkcija trīsdesmit dienu laikā atsaka reģistrāciju.
5. Ja mainās pakalpojuma sniedzēja rekvizīti, tīmekļvietnes adrese, mobilās lietotnes nosaukums, izmantotais datu centrs vai datu izvietošanas pakalpojumu sniedzējs un to glabāšanas vieta, kā arī šo noteikumu IV.nodaļā minēto datu glabāšanas un apstrādes vieta, pakalpojuma sniedzējs 5 darbdienu laikā Autotransporta direkcijā iesniedz iesniegumu, kuram pievieno informācijas maiņu apliecinošu dokumentu kopijas, ja šī informācija nav pieejama publiskos reģistros.

**III. Tīmekļvietnes vai mobilās lietotnes funkcionalitāte un norādāmā informācija**

1. Pakalpojuma sniedzēja tīmekļvietnei vai mobilajai lietotnei jānodrošina šādas minimālās funkcijas:
	1. pasažieru komercpārvadājumos ar vieglo automobili iespēju tiešsaistē aprēķināt braukšanas maksu;
	2. pasažierim komercpārvadājumu ar taksometru vai vieglo automobili var piedāvāt tikai autovadītāji, kuri ir reģistrēti taksometru vadītāju reģistrā, pārvadātāji, kuriem ir spēkā esošas speciālās atļaujas (licences) pasažieru komercpārvadājumiem ar taksometriem vai vieglajiem automobiļiem, ar autotransporta līdzekļiem, kuriem ir spēkā esošas licences kartītes komercpārvadājumiem ar taksometriem vai vieglajiem automobiļiem;
	3. pasažierim iespēju tiešsaistē pieprasīt un atteikt komercpārvadājumu ar taksometru vai vieglo automobili;
	4. pasažierim iespēju izvēlēties komercpārvadājuma veidu – ar taksometru vai vieglo automobili;
	5. pasažierim iespēju izvēlēties maksāšanas veidu – skaidrā naudā, veicot norēķinu autotransporta līdzeklī, izmantojot maksājumu karti vai tiešsaistē bezskaidrā naudā;
	6. atkarībā no izvēlētā maksāšanas veida, piedāvāt pasažierim atbilstošu komercpārvadājumu:
		1. tikai komercpārvadājumu ar taksometru, ja pasažieris izvēlas maksājumu skaidrā naudā vai maksājumu autotransporta līdzeklī, izmantojot maksājumu karti;
		2. tikai komercpārvadājumu ar vieglo automobili, ja pasažieris izvēlas maksājumu tiešsaistē bezskaidrā naudā;
	7. komercpārvadājumos ar vieglo automobili brauciena beigās pasažierim uz tīmekļvietnē vai mobilajā lietotnē reģistrēto pasažiera elektroniskā pasta adresi saņemt elektroniski sagatavotu rēķinu, kas satur normatīvajos aktos par maksājumu dokumentu obligātajiem rekvizītiem paredzētos rekvizītus un informāciju par saņemto komercpārvadājuma pakalpojumu;
	8. pasažierim iespēju pieprasīt autotransporta līdzekli, kas piemērots personai ar kustību traucējumiem;
	9. autovadītājam iespēju apstiprināt komercpārvadājuma pakalpojuma uzsākšanu, kā arī atteikt komercpārvadājuma pakalpojumu, norādot atteikuma iemeslu;
	10. autovadītājam iespēju nolasīt tīmekļvietnē vai mobilajā lietotnē informāciju par pēdējo komercpārvadājuma pakalpojumu pēc kontroles institūcijas amatpersonas pieprasījuma;
	11. pārvadātājam reģistrēt autovadītāju un autotransporta līdzekli tīmekļvietnē vai mobilajā lietotnē;
	12. pārvadātajam piekļūt datiem par visiem pārvadātāja nodarbināto autovadītāju pieņemtajiem, atteiktajiem un veiktajiem pārvadājumiem reizi ceturksnī vai pēc pārvadātāja pieprasījuma.
2. Pakalpojuma sniedzēja tīmekļvietnē vai mobilajā lietotnē pasažierim, autovadītājam, pārvadātājam un kontroles institūcijas amatpersonai redzamās informācijas minimālās prasības:
	1. autovadītāja, kas veic pārvadājuma pakalpojumu - vārds, uzvārds un reģistrācijas numurs taksometru vadītāju reģistrā;
	2. autotransporta līdzekļa valsts reģistrācijas numurs;
	3. izmaksu aprēķināšanas metode, norādot izmaksu pozīcijas saprotamā un labi redzamā veidā, skaitliski attēlojot braukšanas maksu;
	4. gala braukšanas maksa par pārvadājuma pakalpojumu;
	5. maršruta sākumpunkts un galamērķis;
	6. pasažieru un bagāžas pārvadāšanas kārtība, papildu pakalpojumi un to maksa;
	7. piedāvātais autotransporta līdzeklis, kas piemērots personām ar kustību traucējumiem;
	8. pārvadājuma pakalpojuma uzsākšanas un pabeigšanas laiks;
	9. pārvadājuma pakalpojuma apmaksa un apmaksas apstiprinājums, beidzot pārvadājuma pakalpojuma sniegšanu;
	10. kontaktinformācija patērētāju sūdzību iesniegšanai un informācija par patērētāju ārpustiesas strīdu risināšanu.

**IV. VID sniedzamā informācija**

1. Pakalpojuma sniedzējs VID reizi ceturksnī līdz sekojošā mēneša 20.datumam VID Elektroniskās deklarēšanas sistēmā par Autopārvadātāju informatīvajā datu bāzē tīmekļvietnē vai mobilajā lietotnē piedāvātajiem, pārvadātāja atteiktajiem un veiktajiem pasažieru komercpārvadājumiem, autovadītājiem un autotransporta līdzekļiem sniedz šādu informāciju:
	1. pārvadātāja nosaukums, reģistrācijas numurs;
	2. autovadītāja vārds, uzvārds, personas kods;
	3. stundu skaits mēnesī, kad autovadītājs bijis tiešsaistes režīmā, t. i., bijis gatavs saņemt, akceptēt vai atteikt pasūtījumu un veicis pārvadājumu;
	4. katrā mēnesī pārvadājumu pakalpojumos izmantoto autotransporta līdzekļu reģistrācijas numuri;
	5. pārvadātāja mēneša bruto ienākumi par veiktajiem pārvadājumu pakalpojumiem;
	6. ieturētā vai aprēķinātā atlīdzība (komisija) par pārvadātāja veiktajiem pārvadājumu pakalpojumiem.

**IV. Pakalpojuma sniedzēja darbības uzraudzības kārtība**

1. Autotransporta direkcija vienu reizi gadā vai pēc kontrolējošo institūciju pieprasījuma pārbauda pakalpojuma sniedzēja atbilstību šo noteikumu un Autopārvadājumu likumā noteiktajām prasībām.
2. Veicot pakalpojuma sniedzēja atbilstības pārbaudi, Autotransporta direkcija nosūta Datu valsts inspekcijai pieprasījumu sniegt atzinumu, vai pakalpojuma sniedzējs apstrādā un glabā datus atbilstoši Autopārvadājumu likuma 35.2 panta pirmās daļas 5.punktā noteiktajam.
3. Ja Autotransporta direkcija konstatē pakalpojuma sniedzēja neatbilstību šo noteikumu un Autopārvadājumu likumā noteiktajām prasībām, pakalpojumu sniedzējam uz iesniegumā norādītā elektroniskā pasta adresi tiek nosūtīts rakstisks aicinājums noteiktā termiņā novērst neatbilstības.

**V. Pakalpojuma sniedzēja reģistrācijas anulēšana un**

**tīmekļvietnes vai mobilās lietotnes bloķēšana**

1. Pakalpojuma sniedzēja reģistrāciju anulē šādos gadījumos:
	1. ja pakalpojuma sniedzējs Autotransporta direkcijā iesniedzis iesniegumu par reģistrācijas anulēšanu;
	2. ja konstatēta neatbilstības šo noteikumu prasībām, kuras pakalpojuma sniedzējs pēc Autotransporta direkcijas rakstiskā aicinājumā noteiktā termiņa nav novērstas;
	3. pakalpojuma sniedzējs neievēro normatīvo aktu prasības nodokļu jomā un Valsts ieņēmumu dienests pieņēmis lēmumu par tā saimnieciskās darbības apturēšanu;
	4. ja saņemta kontrolējošo institūciju sniegta informācija par nesadarbošanos vai prasību neievērošanu;
	5. ja pasažieriem nepamatoti tiek liegta piekļuve komercpārvadājuma ar taksometru vai vieglo automobili pakalpojumam;
	6. ja pakalpojuma sniedzējs piedāvā autovadītājus, kas nav reģistrēti taksometru vadītāju reģistrā, pārvadātājus, kuriem nav spēkā esošu speciālo atļauju (licenču) pasažieru komercpārvadājumiem ar taksometriem vai vieglajiem automobiļiem, vai autotransporta līdzekļus, kuriem nav spēkā esošu licenču kartītes komercpārvadājumiem ar taksometriem vai vieglajiem automobiļiem;
	7. ja mainīta pakalpojuma sniedzēja tīmekļvietne vai mobilā lietotne;
	8. ja pakalpojuma sniedzējs kā komersants izslēgts no komercreģistra;
	9. ja pakalpojumu sniedzējs trīs mēnešu laikā nav izpildījis šo noteikumu 13. punktā noteikto.
2. Autotransporta direkcija pieņem lēmumu par tīmekļvietnes vai mobilās lietotnes pakalpojuma sniedzēja reģistrācijas anulēšanu, informāciju par reģistrācijas anulēšanu publicējot Autotransporta direkcijas tīmekļvietnē un nosūtot uz elektroniskā pasta adresi pakalpojuma sniedzējam un taksometru vadītāju reģistrā reģistrētajiem autovadītājiem.
3. Ja pakalpojuma sniedzēja reģistrācija Autopārvadātāju informatīvajā datu bāzē tiek anulēta, iesniegumu atkārtotai reģistrācijai pakalpojuma sniedzējs var iesniegt ne agrāk kā vienu gadu pēc izslēgšanas datuma šo noteikumu 3. punktā minētajā kārtībā.
4. Ja tīmekļvietnes vai mobilās lietotnes tiešsaistes pakalpojumus komercpārvadājuma ar taksometru vai vieglo automobili pakalpojumam sniedz pakalpojuma sniedzējs, kurš nav reģistrēts Autopārvadātāju informatīvajā datu bāzē, Autotransporta direkcija pieņem lēmumu bloķēt tīmekļvietni vai mobilo lietotni Latvijas teritorijā un nosūta to elektronisko sakaru komersantiem lēmuma izpildei.
5. Elektronisko sakaru komersanti piecu darbdienu laikā pēc Autotransporta direkcijas lēmuma saņemšanas nodrošina piekļuves ierobežošanu (bloķēšanu) Autopārvadātāju informatīvajā datu bāzē nereģistrētai tīmekļvietnei vai mobilajai lietotnei.
6. Elektronisko sakaru komersants nodrošina piekļuves ierobežošanu (bloķēšanu) Autopārvadātāju informatīvajā datu bāzē nereģistrētajai tīmekļvietnei vai mobilajai lietotnei līdz dienai, kad saņem Autotransporta direkcijas lēmumu par ierobežošanas (bloķēšanas) atcelšanu. Piecu darbdienu laikā pēc tam, kad saņemts Autotransporta direkcijas lēmums par ierobežošanas (bloķēšanas) atcelšanu, elektronisko sakaru komersants atjauno piekļuvi tīmekļvietnei vai mobilajai lietotnei.
7. Noteikumi stājas spēkā 2019.gada 1.septembrī.

Ministru prezidents A.K. Kariņš

Satiksmes ministrs T.Linkaits

Iesniedzējs:

satiksmes ministrs T.Linkaits

Vīza:

valsts sekretāra p.i. Dž.Innusa